1. Στις παρακάτω περιόδους να αναγνωρίσετε όλες τις δευτερεύουσες προτάσεις και να προσδιορίσετε το συντακτικό τους ρόλο (υποκείμενο, αντικείμενο, επεξήγηση, επιρρηματικός προσδιορισμός).

1. Δε θα έρθω μαζί σας, γιατί είμαι κουρασμένος.

2. Μια που ήρθες νωρίς, ξάπλωσε να ξεκουραστείς.

3. Ήρθε να με δει αλλά εγώ έλειπα.

4. Ο πόθος του να γυρίσει τον κόσμο δεν έσβησε ποτέ.

5. Πήγα να φέρω το βιβλίο σου.

6. Ήρθα να δουλέψω και όχι να κάθομαι.

 7. Αφού τέλειωσε τα μαθήματά του βγήκε έξω να παίξει.

 8. Αν δε διαβάσεις, δε θα περάσεις τις εξετάσεις.

 9. Περάσαμε τόσο ωραία, ώστε αποφασίσαμε να ξαναπάμε στη Γαλλία.

10. Κι αν ακόμα με απειλήσουν, εγώ δεν πρόκειται να υποχωρήσω.

11. Μολονότι του φέρθηκαν πολύ φιλικά, εκείνος εξακολούθησε να είναι εχθρικός

12. Πήγαινε όπου θέλεις.

13. Τα παιδιά που κουράστηκαν σταμάτησαν το παιχνίδι.

14.Αν του μίλησες εσύ, του μίλησα και εγώ.

15. Όταν γυρίσω σπίτι, θέλω να είναι όλα έτοιμα.

 16. Έτρεξα να σε προλάβω, αλλά δεν τα κατάφερα.

17. Διηγήθηκε τα γεγονότα ακριβώς όπως έγιναν.

18. Πριν φύγει ήρθε να με αποχαιρετήσει.

19. Αν είχες ακούσει τις συμβουλές μου, θα είχες πετύχει πιο γρήγορα το στόχο σου.

20. Θύμωσε που δεν πήγες στην τάξη σου εγκαίρως.

21. Τόσο δυνατός ήταν ο θόρυβος, που έτριζαν τα τζάμια του σπιτιού.

22. Το απόγευμα που θα σχολάσεις από τη δουλειά πέρνα από το σπίτι να συζητήσουμε.

23. Σαν τον είδε να΄ ρχεται από μακριά, τα μάτια της γέμισαν δάκρυα.

24. Και να μη μου το΄ λεγες, εγώ θα το καταλάβαινα.

 25. Σαν δεν έχεις την υγεία σου, τι να τα κάνεις όλα τ΄ άλλα.

2. Οι λέξεις **τρώω, φορτώνω, καιρός** είναι πολύσημες. Να γράψετε 2 προτάσεις για καθεμιά από αυτές που να φανερώνουν τις διαφορετικές σημασίες τους.

3. Να γράψετε για τις παρακάτω λέξεις ένα ομώνυμο ή ένα παρώνυμο.

* σήκω –
* ονοματικός –
* πήρα –
* ωφέλεια –
* αμυγδαλιές –
* κλείνω –
* θέα –
* αμαρτωλός –
* τοίχος –
* λύρα –
* παίρνω –
* φυλάω –
* πρότυπο –
* αυτοί –
* παιδιά –